Verskille - www.bybelkennis.co.za
by Mitch Kalp · 01/11/2012
Were I to dwell at large on every subject, my work would be endless. – John Calvin
Om ledig rond te sit en wag vir Jesus om terug te kom, is nie Bybels nie. Die Christelike lewe is meer as wat baie Christene leef. Hulle is verlos en daarom kan hulle net sit en wag vir die weerkoms. Dit word tog van Christene verwag om as God se agente te leef.
Hy het ons deur Christus met Homself versoen en aan ons die bediening van die versoening toevertrou (2 Korintiërs 5:18). Christene het werk om te doen.
Dit is interessant dat Paulus juis dit aan die Korintiërs skryf. Ons weet hulle leefstyl was vir God onaanvaarbaar. As God se koninkryk uitgebou moet word, sou hulle kultuur drasties verander moet word. Drie kritiese perspektiewe is van belang om dit reg te kry:
Koninkryksagente moet onthou dat op 'n stadium hulle lewens net so onversoenbaar met God se vereistes was soos die lewens van die Korintiërs. Ons was almal Korintiërs voordat God ons gered het. Op een of ander vlak was ons lewens ook buite beheer. Maar God, in sy groot genade en liefde, het alles verander: Die oue is verby, die nuwe het gekom (2 Korintiërs 5:17).
'n Koninkryksagent moet onthou dat die Korintiërs baie bewus van hulleself was. Mense is gewoonlik bewus van hulle sondes; hulle weet hulle moet beter lewens lei en beter keuses maak. Dikwels is hulle so oorweldig dat hulle die saak as hopeloos beskou. Maar Christene het ondervind dat geen saak by God hopeloos is nie. Hulle is 'n lewende hoop vir die hopeloses.
Koninkryksagente moet onthou dat daar goeie redes is waarom die Korintiërs gevoel het dat versoening met God onmoontlik is. Sonder Christus kan hulle nie versoen word nie. Koninkryksagente bring 'n boodskap van hoop, maar nie vals hoop nie. Waarheid is die fondament waarop die evangelieboodskap gebou is. Christene besef die waarheid is 'n Persoon (Johannes 14:6). En julle sal die waarheid ken, en die waarheid sal julle vry maak (Johannes 8:32).
Ons het koninkryksverantwoordelikhede. Dit behels baie meer as die bywoning van eredienste op 'n Sondag.